उस रात मैं सो नहीं सका : कुरैशी  
कुरैशी का कहना है कि अंतिम ग्रैंड स्लैम अमेरिकी ओपन की पुरुष युगल स्पर्धा के सेमीफाइनल में हारने के बाद वह उस रात सो नहीं सके थे।
पाकिस्तान के टेनिस खिलाड़ी एसाम उल हक कुरैशी का कहना है कि वर्ष के चौथे और अंतिम ग्रैंड स्लैम अमेरिकी ओपन की पुरुष युगल स्पर्धा के सेमीफाइनल में हारने के बाद वह उस रात सो नहीं सके थे। कुरैशी और भारत के रोहन बोपन्ना की जोड़ी को युगल स्पर्धा के सेमीफाइनल मुकाबले में पोलैंड के मारियस फायरस्टेनबर्ग और मार्सिन मैतकोव्सकी की जोड़ी ने 6-2, 7-6 (7-4) से हरा दिया था।  समाचार पत्र 'द एक्सप्रेस ट्रिब्यून' ने कुरैशी के हवाले से लिखा है, "मैं उस रात सो नहीं सका था। वह बहुत तनावपूर्ण क्षण था क्योंकि वर्षा से बाधित क्वार्टर फाइनल मुकाबले को जीतने के लिए हमने अपनी पूरी ताकत झोंक दी थी। हम सेमीफाइनल मुकाबले में आत्मविश्वास के साथ उतरे थे।"  उल्लेखनीय है कि कुरैशी और बोपन्ना की जोड़ी पिछले वर्ष इस प्रतिष्ठित टूर्नामेंट के खिताबी मुकाबले में पहुंचने में सफल रही थी। कुरैशी ने कहा, "ग्रैंड स्लैम जीतना मेरा सपना है। मुझे विश्वास है कि मैं अगले वर्ष जरूर ग्रैंड स्लैम जीतूंगा।"